CELEX: 62008TN0582
Language: el
Date: 2008-12-30 00:00:00
Title: Υπόθεση T-582/08: Προσφυγή-αγωγή της 30ής Δεκεμβρίου 2008 — Carpent Languages κατά Επιτροπής

21.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/43
            
         Προσφυγή-αγωγή της 30ής Δεκεμβρίου 2008 — Carpent Languages κατά Επιτροπής
   (Υπόθεση T-582/08)
   (2009/C 69/96)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Carpent Languages SPRL (Βρυξέλλες, Βέλγιο) (εκπρόσωπος: P. Goergen, δικηγόρος)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να κρίνει την προσφυγή-αγωγή παραδεκτή και βάσιμη·
            
         
               —
            
            
               να ακυρώσει, ως εκ τούτου, την απόφαση περί απορρίψεως της προσφοράς της προσφεύγουσας-ενάγουσας·
            
         
               —
            
            
               να ακυρώσει την απόφαση περί αναθέσεως της εκτελέσεως της συμβάσεως στην εταιρία περιορισμένης ευθύνης ADIE TECHNICS·
            
         
               —
            
            
               επικουρικώς, εφόσον το Δικαστήριο δεν δεχθεί το αίτημα ακυρώσεως της προσβαλλομένης αποφάσεως, να υποχρεώσει την Επιτροπή να καταβάλει στην προσφεύγουσα-ενάγουσα αποζημίωση ύψους 200 000 ευρώ (διακοσίων χιλιάδων ευρώ), σε αποκατάσταση της υλικής ζημίας και ικανοποίηση για την ηθική βλάβη που υπέστη η προσφεύγουσα-ενάγουσα·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσφεύγουσα-ενάγουσα βάλλει κατά της αποφάσεως της Επιτροπής περί απορρίψεως της προσφοράς που υπέβαλε για το υπ' αριθ. 4 τμήμα του διαγωνισμού «Πολλαπλές συμβάσεις-πλαίσια στο τομέα της παροχής υπηρεσιών οργανώσεως συσκέψεων και συνεδρίων» (ΕΕ 2008, S 58-77561), καθώς και κατά της αποφάσεως να ανατεθεί η εκτέλεση της συμβάσεως σε άλλον υποψήφιο. Η προσφεύγουσα-ενάγουσα ζητεί, επίσης, την αποκατάσταση της ζημίας που ισχυρίζεται ότι υπέστη εξαιτίας της προσβαλλομένης αποφάσεως.
   Προς στήριξη της προσφυγής-αγωγής της, η προσφεύγουσα-ενάγουσα προβάλλει τρεις λόγους οι οποίοι αντλούνται από:
   
               —
            
            
               παράβαση της υποχρεώσεως δικαιολογήσεως, καθόσον η Επιτροπή δεν διευκρίνισε τη βαθμολογία του επιλεγέντος υποψηφίου, ούτε τα πλεονεκτήματα της επιλεγείσας προσφοράς σε σχέση με την προσφορά της προσφεύγουσας-ενάγουσας· επιπλέον, η Επιτροπή δεν διευκρίνισε στην προσφεύγουσα-ενάγουσα ποια από τις δύο μελέτες που υπέβαλε δεν έλαβε επαρκή βαθμολογία·
            
         
               —
            
            
               πρόδηλη πλάνη εκτιμήσεως, καθόσον η επιτροπή αξιολογήσεως βαθμολόγησε με βαθμό 70 μια εκ των μελετών που υπέβαλε η προσφεύγουσα-ενάγουσα, μολονότι αυτή παρέθετε αναλυτικά, σύμφωνα με τη συγγραφή υποχρεώσεων, την προσέγγισή της όσον αφορά την παροχή των υπηρεσιών που αποτελούν αντικείμενο του διαγωνισμού, τα μέσα που θα διέθετε για τις διάφορες εργασίες, χρονοδιάγραμμα εργασιών και υπολογισμό του κόστους·
            
         
               —
            
            
               παραβίαση των αρχών της ίσης μεταχειρίσεως και της απαγορεύσεως των διακρίσεων, κατά το άρθρ 89, παράγραφος 1, του δημοσιονομικού κανονισμού, καθόσον ο υποψήφιος που επελέγη δεν πληροί τα κριτήρια επιλογής που αφορούν την τεχνική ικανότητα.